EH Bildu Nafarroa talde parlamentarioko Adolfo Araiz Flamarique jaunak honako galdera hauek aurkezten dizkio Legebiltzarreko Mahaiari, izapidetu ditzan eta idatziz erantzun dakizkion:

Estatuaren barruan hondakinak garraiatzeko arauak ematen dituen ekainaren 2ko 553/2020 Errege Dekretuan ezartzen dira autonomia-erkidegoen arteko hondakin-garraioak jakinarazteko betebeharrak. Errege dekretu horretako 5.2. artikuluan ezarritako hondakinen garraioak aldez aurretik autonomia-erkidegoen artean jakinarazteko betebeharraz gain, jakinarazi beharrekoak dira, baita ere, hondakin ez arriskutsuen garraioak, hilean 10 tonatik gora garraiatuz gero.

Trantsizio Ekologikorako eta Erronka Demografikorako Ministerioak prozedura bat garatu du garraioaren eragileak aldez aurreko jakinarazpena eta identifikazio-agiriak igor ditzan, bai eta helmugako kudeatzaileak hondakinak onartu edo ezesteko ere, ekainaren 2ko 553/2020 Errege Dekretuaren 6., 7. eta 8. artikuluetan ezarritakoari jarraikiz.

Hori dela-eta, galdera hauei idatzizko erantzuna ematea eskatzen dugu:

1.- Euskal Autonomia Erkidegoko organo eskudunak jakinarazi al dio noizbait Nafarroako Foru Komunitateari “Esir” sistemaren bidez Gipuzkoako Ingurumen Gunea-1. fasetik Ecofert Sansoain SL enpresak Artaxoan dituen instalazioetara egin behar zuen hondakin-garraioa?

2.- Aurreko galderan aipatutako hondakinen garraioari buruzko jakinarazpenik egin bazen, zenbatetan egin ziren?

3.- Zein LER kode zuten “eSIR” sisteman sartzen ziren jakinarazpen horiek?

4.- 19 08 12 LER kodea zuten hondakinak baziren, arriskutsua den 19 08 11\* kodearen “ispilu-kodea” izanik, zer dela-eta ez zen exijitu karakterizazio bat egiteko, hondakin horrek substantzia arriskutsuak zituen ala ez egiaztatzeko, Europar Batasuneko Justizia Auzitegiaren 2019ko martxoaren 28ko epaian argi utzi zuen moduan?

5.- Nafarroako Foru Komunitateak agertu al da noizbait Gipuzkoako Ingurumen Gunea-1. fasetik Ecofert Sansoain SL enpresak Artaxoan dituen instalazioetara hondakin-garraioaren aurka? Zergatik?

Iruñean, 2024ko urtarrilaren 25ean

Foru parlamentaria: Adolfo Araiz Flamarique